Oscar Pistorius se vrylating: ‘Hy sal weer suksesvol kan wees’Oscar Pistorius. Argiefforo: Siphiwe Sibeko/Reuters/Pool Pistorius is skuldig bevind aan strafbare manslag en tot vyf jaar tronkstraf gevonnis nadat hy sy meisie, Reeva Steenkamp, in die vroeë oggendure van Valentynsdag 2013 doodgeskiet het. Hy was ŉ jaar lank agter tralies. Sy parool sal tot 2019 voortduur. Prof. Anni Hesselink van Unisa se Departement Kriminologie en Sekuriteitswetenskappe meen Pistorius sal in dié tydperk min privaatheid geniet. “Oscar is wêreldberoemd, hy word as ŉ ‘ster’ en baie bekende persoon beskou. Almal in Suid-Afrika weet van hom, amper ook so internasionaal. Daar is groot mediabelangstelling in hom; dit was al so voor die misdaad as gevolg van sy sportprofiel en die feit dat hy in hoë sosiale en sakekringe beweeg. Die media en die publiek gaan hom dophou en agtervolg en graag oor hom wil verslag lewer of stories versprei juis omdat hy ŉ hoë mediaprofiel het.” Volgens Hesselink behoort Pistorius weer maklik in die samelewing aan te pas aangesien hy nie so lank agter tralies was nie. “Afgesien van die media en openbare heksejag gaan sy aanpassing nie so moeilik wees nie. Mense wat byvoorbeeld 12 – 20 jaar uitgedien het, sukkel om aan te pas omrede hulle vir jare uit die samelewing verwyder is en in isolasie gelewe het. Oscar het ŉ goeie ondersteuningstelsel wat familie en vriende betref en hy behoort baie goed weer in die samelewing aan te pas.” Hesselink het gesê Pistorius sal weens sy vrylating onder korrektiewe toesig met ŉ valkoog dopgehou word. “Sou hy dit waag om te oortree of iets vreemds te doen, byvoorbeeld alkohol te gebruik, en iemand sien dit, gaan die publiek en media hom dadelik ‘aanmeld’, waar ŉ gewone persoon wat nie media-aandag geniet nie dalk beter daaraan toe sou wees.” Hesselink meen Pistorius sal ná sy voltooiing van korrektiewe toesig suksesvol met sy lewe kan voortgaan. “Hy het baie skakelings met hoë, welvarende en gesiene persone in die samelewing. Hy kan dalk ŉ motiveringspreker word, ŉ boek publiseer oor sy lewe of die misdaad, of selfs ŉ film maak en heelwat geld hieruit verdien. Of hy kan ŉ goeie sportafrigter word. Hy was hoogs suksesvol voor die misdaad en sal weer so kan wees ná sy vonnisuitdiening.” Lees meer hier oor wat korrektiewe toesig behels. Klik hier vir alle vorige berigte oor Oscar Pistorius op Maroela Media.